Termiske kameraer viser høj varme under overfladen

Torsdag formiddag har Nordjyllands Beredskab haft en drone i luften med termiske kameraer, som viser, at der fortsat er høj varme og det flere steder ulmer i moselaget under jordoverfladen.

- Bekymringen er, om det breder sig under overfladen. Og udfordringen er, at få vandet til at virke. At få det ned i jorden. Og så at skaffe nok vand, siger chefvagt Lars Bjørndal fra Nordjyllands Beredskab.

Omkring 40 brandfolk fra Nordjyllands Beredskab og Beredskabsstyrelsen arbejder torsdag med slukningsarbejdet.

- Vi har flere udskiftninger på vej, fordi rigtig mange af dem, som er her, de har været i gang siden i går eftermiddags. Så vi har brug for friske hænder og friske øjne, siger indsatsleder René Nicolaisen.

Vand i grøfter skal sikre Tofte Skov

Torsdag middag siger indsatsleder René Kærup, at det er et spørgsmål om dage og ikke om timer, før brandfolkene er færdige på stedet.

- Nu er der blevet harvet nogle brandbælter og det sidste korn på marken bliver høstet, så vi ikke pludselig får en opblusning og dermed brandspredning. Og så arbejder vi på at få fyldt grøfterne ind til Tofte Skov med vand, så vi kæmper med alle de midler, vi har, siger indsatslederen.

Det brændte område er på 50 hektar - det svarer til omkring 70 fodboldbaner - og brandfolk har forsøgt at slukke branden aftenen og natten igennem.